การเตรียมตัวสอบ ทุนรัฐบาลญี่ปุ่น (วีรัช เจริญตัณธนกุล (กล้า) MWIT 19/8)

รอบข้อเขียน

ทุนนี้มาเป็นทุนแรกครับ คิดจะสอบปุ๊บ รีบหาข้อมูล รีบเตรียมตัวเลย ถ้าไม่มีข้อมูลหรือไม่รู้จะเริ่มตรงไหนก็ไปหาอาจารย์ที่ห้องแนะแนว เริ่มเตรียมให้เร็วครับ

สำหรับการเตรียมตัวสอบข้อเขียน โดยส่วนตัวทำแค่ข้อสอบเก่าอย่างเดียว ขอมาจากห้องแนะแนว และก็หาเอาจากเว็บ มีหลายปีอยู่ครับ หาได้เท่าไหร่ก็ทำไป ทำตั้งแต่ข้อสอบปี 2006 จนถึง 2010 เลย ทำทีละชุด ชุดแรกทำแบบยังไม่อ่านทบทวนเนื้อหาเลย ทำเสร็จดูว่ามีปัญหาข้อไหน ไปหาอ่านตรงที่มีปัญหา กลับมาทำข้อนั้นให้ได้ แล้วไปชุดต่อไป ค่อยๆ เติมเนื้อหาส่วนที่ตัวเองขาดทีละนิด

 ข้อสอบเก่าทำหมดแล้วยังไม่พอใจ ทำซ้ำก็ได้นะครับ พอทำจนครบแล้วมันก็ลืมชุดแรกที่ทำเองแหละ ^^

 เนื้อหาที่อ่านนะครับ สำหรับคนที่สอบสายวิทย์ วิชาที่สอบ มี ภาษาอังกฤษ คณิตศาสตร์ เคมี ที่ทุกคนต้องสอบ และ ฟิสิกส์ หรือ ชีววิทยา เลือกสอบ 1 อย่าง ตามแต่สาขาวิชาที่เลือก (ผมเลือกสอบฟิสิกส์)

* ฟิสิกส์ กับ เคมี อ่านจากสมุดจดที่จดในห้องเรียนครับ เนื้อหาที่โรงเรียนสอนค่อนข้างจะครอบคลุม เพียงพอกับการเตรียมตัวสอบ โดยส่วนตัวอ่านเฉพาะสมุดจด ถ้าเกิดยังทำไม่ได้ก็เอาข้อสอบไปหาอาจารย์ที่คลินิกวิชาการ อาจารย์ก็ช่วยทำ บางทีก็เป็นเรื่องที่อาจารย์สอนแล้ว แต่เพิ่งมาเข้าใจก็ตอนเตรียมตัวสอบครั้งนี้นี่แหละ
	+ ฟิสิกส์ออกครบทุกส่วน โรงเรียนเราสอนอะไรอ่านมันให้หมด อาจจะต้องหาเกี่ยวกับแสงเพิ่ม เพราะเป็นเนื้อหาส่วนที่อยู่ในเทอมที่ยังไม่ได้เรียน
	+ เคมี ค่อนข้างเน้นเรื่องเคมีอินทรีย์ สำหรับหลักสูตร 52 ก็เป็นเรื่องที่เพิ่งเรียนผ่านมาพอดี โรงเรียนเราสอนละเอียดอยู่แล้ว อ่านสมุด หรือปรึกษาอาจารย์ได้
* คณิตศาสตร์ ไม่ค่อยมีอะไรให้อ่าน ทำความคุ้นเคยกับโจทย์ วิธีคิด และศัพท์ที่ใช้ เพราะข้อสอบเป็นภาษาอังกฤษ อาจจะมีศัพท์เช่น เส้นรอบรูป เส้นทแยงมุม จำนวนตรรกยะ ฯลฯ
* ภาษาอังกฤษ... อันนี้ช่วยไม่ได้จริงๆ T^T เป็นวิชาที่เตรียมตัวได้ยาก ขึ้นอยู่กับพื้นฐานเก่าของแต่ละคน ตอนสอบจริงผมก็ทำไม่ได้ ติดเรื่องไม่รู้ศัพท์นี่แหละ ถ้าจะฝึกคงต้องให้เวลากับมันเยอะๆ สู้ๆ ละกันนะครับ

โดยสรุปแล้ว การเตรียมตัว ผมว่าทำข้อสอบเก่าครับ จะได้รู้ขอบเขตเนื้อหาที่ออกสอบ (ขอบเขตค่อนข้างแคบครับ ถ้ารู้แล้วก็เตรียมตัวไม่ยาก) จะได้คุ้นเคยกับแนวคิด วิธีคิด และคุ้นเคยกับภาษาและศัพท์ที่โจทย์ใช้ไปด้วย

รอบสัมภาษณ์

 สำหรับผู้โชคดีที่ผ่านรอบข้อเขียนเรียบร้อยแล้ว การเตรียมตัวเข้ารับการสัมภาษณ์ ผมไม่รู้ว่าเกณฑ์การตัดสินรอบนี้เป็นอย่างไรบ้าง แต่ที่ต้องเตรียมไปก็มีแฟ้มสะสมผลงานที่เตรียมออกมาเป็นรูปธรรม(เป็นชิ้น) ใส่อะไรที่คิดว่าเขาดูรู้เรื่องและถามจากอันนั้นได้ หรืออะไรที่เรามีเรื่องพูดถึงได้

 บทพูดแนะนำตัว เตรียมไว้ก็ดี คิดไว้ว่าจะแนะนำตัวอะไรบ้าง การสดเกินไปเดี๋ยวจะตื่นเต้น นึกไม่ออก หรือนึกออกแต่แปลไม่ทัน ประเด็นที่ควรเตรียมไว้คือ อนาคตเมื่อเรียนจบมาแล้วจะทำอะไร คิดๆ เตรียมไว้เลย

 บรรยากาศการสัมภาษณ์ไม่เครียดครับ ตอบสบายๆ ไม่ต้องเกร็ง แต่แสดงให้เขาเห็นถึงความตั้งใจของเรา

 ถ้ามีใบสมัครที่เขียนส่งไปตอนสมัครสอบ เอามาอ่านดูครับ ควรจะทำ copy เอาไว้ เพราะบางทีเขาก็ถามเกี่ยวกับเรื่องที่เราเขียนลงไปในใบสมัคร ถ้าอ่านไว้จะได้ทบทวนว่าตอนนั้นเราเขียนอะไร เขียนถึงอะไร เขาถามมาจะได้ไม่เหวอ

\*พอรู้ผลว่าผ่านสัมภาษณ์แล้ว เตรียมจดหมาย recommendation ไว้เลยก็ดีนะครับ จะได้มีเวลาให้อาจารย์เขียนเยอะหน่อย